ส่งเสริมศูนย์อนุรักษ์ช้างไทย ลำปาง เป็นแหล่งเรียนรู้ทางวัฒนธรรม
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม ร่วมกับสถาบันคชบาลแห่งชาติ ในพระอุปถัมภ์สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ (ศูนย์อนุรักษ์ช้างไทย)  จังหวัดลำปาง ประชาสัมพันธ์เส้นทางท่องเที่ยวจังหวัดลำปาง  ร่วมกิจกรรมทำบุญตักบาตร เลี้ยงขันโตกช้าง ในวันอนุรักษ์ช้างไทย เพื่อเป็นการให้กำลังใจและช่วยเหลือศูนย์อนุรักษ์ช้าง ที่ได้รับผลกระทบจากสถานการณ์โควิด-19 ซึ่งภายในศูนย์มีช้างในความดูแลกว่า 100 เชือก มีกิจกรรมการแสดงของช้างมากมาย นอกจากนี้ ยังได้ร่วมกับจังหวัดสุรินทร์ โดยชุมชนคุณธรรม บ้านหนองบัว วัดป่าอาเจียง ส่งเสริมการท่องเที่ยวในชุมชน ศึกษาวิถีชีวิตคนกับช้าง สร้างรายได้ให้กับช้างตกงาน ส่งเสริมภูมิปัญญาควาญช้างและการพัฒนาผลิตภัณฑ์เกี่ยวกับช้างเป็นสินค้า CCPOT อีกทั้งจะมีการจัดกิจกรรมประเพณีบวชนาคบนหลังช้าง จังหวัดสุรินทร์ และงานประเพณีแห่ช้างบวชนาคไทยพวน เป็นประเพณีของชาวไทยพวนบ้านหาดเสี้ยว  จังหวัดสุโขทัย เพื่อยกระดับประเพณีจากท้องถิ่นให้เป็นงานระดับจังหวัดสู่ระดับนานาชาติ ส่งเสริมให้เกิดการท่องเที่ยวและเกิดรายได้ให้กับคนในพื้นที่